Adresse-programmene

Adresse-programmene er tittelen på NRKs årlige forhåndsprogrammer i forkant av Eurovision Song Contest. Programmene skifter tittel etter hvilken by eller land den internasjonale finalen finner sted i. NRK har sendt Adresse-programmene årlig siden 1971, med unntak av i 1980. I løpet av årene har programmets form og opplegg variert, men fellesnevneren er at en forhåndsviser alle låtene som skal delta i den kommende konkurransen. Programmet har blitt en fast tradisjon på norsk fjernsyn om våren, som en oppladning til Eurovision Song Contest.


== Bakgrunn ==
Den første utgaven av Eurovision Song Contest ble arrangert i 1956, og Norge debuterte i konkurransen i 1960. Først i 1971 besluttet arrangøren EBU at hvert deltakerland måtte sende inn en musikkvideo av sitt bidrag i god tid før den internasjonale finalen. Disse videoene skulle da presenteres på forhånd i hvert land, slik at seerne og lytterne fikk høre bidragene på forhånd.NRK Fjernsynet sendte i 1971 de 18 deltakermelodiene under tittelen Melodi Grand Prix, fordelt på tre programmer, i mars 1971. Det første programmet ble sendt onsdag 24. mars 1971, mens de to siste ble sendt torsdag 25. mars og søndag 28. mars 1971. Det nåværende Adresse-navnet ble innført først to år senere, da under navnet Adresse Luxembourg, siden Eurovision Song Contest 1973 ble arrangert i Luxembourg. 
Programmene gikk hvert år frem til 1980, da NRK avbrøt tradisjonen med forhåndsprogrammene. Årsaken var ifølge redaksjonssjef Stein Roger Bull at programmene var for «dårlige og overflødige». NRK gjeninnførte imidlertid Adresse-programmene igjen i 1981. 
Frem til 2004 var Adresse-programmene relativt nedtonede programmer som ble sendt utenom beste sendetid, gjerne fordelt på tre programmer. En programleder fortalte kort om bidragene, og musikkvideoene ble deretter vist i sin helhet. I 2004 slo imidlertid de nordiske allmennkringkasterne seg sammen om en nordisk samsending, der én representant fra hvert land skulle vurdere bidragene med poeng eller «trafikklys» (grønn for bra, gul for middels og rød farge for dårlig). Sendingen ble spilt inn av SVT i Stockholm, men NRK beholdt Adresse-navnet. 
Fra 2008 opphørte den nordiske samsendingen, men NRK beholdt vurderingspanelet. Siden har NRK omgjort Adresse-programmene til lengre underholdningsshow, der et panel av kjendiser og etter hvert også Eurovision-fans, har vurdert bidragene med poeng og rangeringer. Adresse-programmene ble fra slutten av 2010-årene også flyttet til beste sendetid lørdag kveld på NRK1 og NRK TV.
I 2020 ble Eurovision Song Contest avlyst på grunn av koronaviruspandemien. I stedet sendte NRK Adresse Europa, der en viste frem de mest spektakulære og minnerike bidragene fra hvert av 2020-deltakerlandene. Et panel av kjendiser og Eurovision-fans stemte deretter frem tidenes Eurovision-øyeblikk. Vinneren ble «Optimist» med Jahn Teigen, som ironisk nok aldri har deltatt i Eurovision Song Contest. Bidraget ble nemlig slått ut i første runde av Melodi Grand Prix 1989.


== Kritikk og konsekvenser ==
Adresse-programmene har flere ganger blitt kritisert for å gjøre narr av artister og deltakerlåter. Opp gjennom programmets historie har kommentarer fra deltakerne skapt oppmerksomhet, både i Norge og utlandet. 


=== 2017: Sundnes kastes ut av juryen ===
Under Adresse Kiev i 2017 snakket paneldeltaker Per Sundnes nedsettende om det irske bidraget og mente Irland hadde «mistet grepet» om konkurransen. Kommentarene vekket harme i Irland, og den irske kringkasteren RTÉ mente uttalelsene burde få konsekvenser for Sundnes. Det gjorde de også, for Sundnes ble kastet ut av den norske juryen i Eurovision Song Contest 2017.


=== 2021: Kritikk fra Spania ===
Etter visningen av Spanias bidrag «Voy a quedarme» med Blas Cantó, slaktet flere av deltakerne låten. De ble senere kritisert av spanske fans for å latterliggjøre Cantó og være ufølsomme siden han mistet bestemoren til covid-19, og senere faren. NRK avviste at panelet prøvde å gjøre narr av tapet av bestemoren og faren, men programmet fikk stor oppmerksomhet i spansk og norsk presse. Flere spanske artister gikk ut i sosiale medier med støtte til Cantó, og sangeren selv kommenterte hendelsen med å si at «Jeg kan ikke gjenoppbygge sjelen min når jeg ser ting som dette. Ingen vet hva jeg går gjennom, eller hvilken innsats jeg legger ned for å holde meg i live».


== Programmene ==


== Referanser ==


== Se også ==
Norge i Eurovision Song Contest
Eurovision Song Contest
Melodi Grand Prix


== Eksterne lenker ==
NRK TVs hovedside for Eurovision Song Contest